Aktar minn 40 siegħa f'ġimgħa fil-post tax-xogħol u ammont kbir ta' xogħol huma fost il-fatturi ewlenin li waslu biex żewġ terzi tal-ħaddiema li ħadu sehem fi stħarriġ lokali qalu li għandhom problemi ta' saħħa mentali. L-istħarriġ wera wkoll li kważi tliet kwarti tal-ħaddiema qatt ma' avviċinaw lil min jimpjegahom dwar din l-isfida. Madankollu, il-maġġoranza ta' dawk li għamlu dan il-pass qalu li ma sabux appoġġ. Stħarriġ mill-kumpanija MISCO fost 565 ħaddiem minn 9 oqsma wera li tnejn minn kull tliet ħaddiema qed ibatu minn problemi ta' saħħa mentali fuq ix-xogħol. Il-koordinatriċi tal-istħarriġ Odessa Farrugia qalet li terz tal-ħaddiema bi problema ta' saħħa mentali ġejjin mis-settur pubbliku, l-aktar mill-oqsma tal-amministrazzjoni, d-difiża, l-edukazzjoni u s-saħħa. Indikat li aktar minn 40 siegħa ta' xogħol fil-ġimgħa u l-ammont kbir ta' xogħol li qed ikollhom ilaħħqu miegħu bħala r-raġunijiet ewlenin li qed iwasslu għal stress. Mill-istħarriġ ħareġ li 69% ammettew li qatt ma ħadu leave mix-xogħol minħabba l-isfidi ta' saħħa mentali. Odessa Farrugia rrimarkat li l-ħaddiema stess qalu kif l-istress jista' jittaffa. L-impjegati xi ħaġa li tinteressahom hi li jaħdmu flexible hours fir-rutina tax-xogħol – li tkun hdimt il-gurnata tiegħek, ikollok appuntament filgħodu, u you make up your hours at the office or work place jekk ix-xogħol tiegħek jippermetti din it-tip ta' flessibilità," qalet Odessa Farrugia. Melvin Calleja mill-Fondazzjoni Richmond qal li mhux sorpriż bir-riżultati tal-istħarriġ u semma diversi fatturi li jikkawżaw stress. "Issues ta' bullying, issues ta' persuna li ma tibqax kuntenta fuq il-post tax-xogħol għax ikun hemm ħafna xogħol jew tibdil li l-persuna ma tkunx lesta għal tibdil. Fuq il-post tax-xogħol naraw ukoll burnout – meta persuna tkun ilha taħdem fit-tul fuq il-post tax-xogħol mingħajr ma tieħu break, li ma tibqax tati każ ix-xogħol għax tħossa għajjiena u li m'għadux jara ix-xogħol bħala kontribut lis-soċjetà," spjega Melvin Calleja minn Richmond Foundation. Is-Sur Calleja qal li kull post tax-xogħol fih il-piż tiegħu, u żewġ persuni li jagħmlu l-istess xogħol jistgħu ikunu affetwati differenti. Qal li problemi ta' saħħa mentali mhux bilfors ikunu dawk li fid-deher huma gravi, u jekk wieħed jinnota bidla fl-attitudni tiegħu, fosthom li ma jibqax jieħu pjaċir b'delizzju li kien għal qalbu jew qed iħossu mdejjaq fuq il-post tax-xogħol, għandu jiftaħ qalbu. "Importanti ma jżomuhomx għalihom jew jitkellmu ma xi ħadd. Jista' jkun manager li tafda, supervisor, kollega, ħabib jekk ma tafdax nies tax-xoghol, familja," kompla Melvin Calleja. L-istħarriġ li sar qabel faqqgħet il-pandemija COVID-19 indika li kważi tliet kwarti tal-ħaddiema qatt ma tkellmu fuq problemi ta' saħħa mentali ma' min iħaddimhom. Minn dawk li fittxew għajnuna, 70% qalu li baqgħu b'xejn.